ኣብቲ ዓውዲ ትምህርቲ ኣትዩ ናይ ምስራሕ ባህጊ ስለ ዝነበሮ፡ ሓደ-ሓደ ናይ ግሊ ኮምፕዩተር ኮርስ ብምውሳድ ዓቕሙ ክብ ኣበለ። እቲ ኣብ ኮሌጅ ማይ ነፍሒ ዝነበረ ሓውሲ ወተሃደራዊ ምሕደራ ግን ኣዝዩ ጸልኦ። ካብ ሳዋ ኣልጊሱ ክነሱ ደጊሙ ኣብ ሳዋ ከም ዝኣተወን ሙዩቕ ዘይብለሉ፣ ናብራ ተምሃራይ ዘየስተማቕረሉ ካምቦ ከም ዝኣተወን ዀይኑ ተሰምዖ። ንሒደት ዓመታት ተጸሚሙ ምስ ተማህረ ግን ኵሉ ሓርበቶ። ንኤርትራ ምምላስ ቅኑዕ ስጕምቲ ከም ዘይነበረ ሽዑ ከም እተረደኦ ይዛረብ። "ሽዑ'የ ጉዳይ ትምህርተይ ኣዋዲቐ ኣብ ናይ ቴክኒካል ስርሓት ከድህብ ዝጀመርኩ፣ ስድራይ'ውን ሓገዝ የድልዮም ስለ ዝነበረ ምስራሕ ይሕሸኒ ኢለ ተሓቢአ ኣብ ናይ ስራሕ ዓለም ኣቶኹ"። ኮይኑ ድማ ብዝክኣሎ መጠን ኮምፕዩተራት እናዐረየን፡ ሶፍትዌራት እናጸዓነን ብሻቕሎት ይነብር ነበረ። "ንነዊሕ ተሓቢአ ክሰርሕ ከም ዘይክእል ግን እፈልጥ ነይረ፣ ኣባላት ጸጥታ ንከይሕዙኒ ካብ ገዛና ኰብሊለ ምስ ኣዝማድናን ኣዕሩኽተይን እናሓደርኩ በታ ዓቕመይ እሰርሕ'ኳ እንተነበርኩ፡ ውዒሉ ሓዲሩ ኣብ ኢድ ፖሊስ ከም ዝወድቕ ስለ ዝተረድኣኒ እቲ ቁሊሕ-ምሊሕ እናበልካ ምንባር ንነዊሕ ክጻወሮ ኣይከኣልኩን" ብምባል ዕላሉ ይቕጽል። "ኣነ ካብ ኤርትራ ንምውጻእ ጨሪሱ ሓሳብ ኣይነበረንን። ኩነታት እናጸንከረን ዕድላት እናጸበበን ምስከደ ግን ንኽስደድ መረጽኩ። ኰይኑ ድማ መጋቢት 2012 ምስ ሒደት ሰባት ናብታ ተወሊደ ዝዓበኹላ ሃገር ንሱዳን ገጸይ ኣምራሕኩ" ይብል ፊልሞን። መግለጺ ስእሊ, ሓንቲ ካብ ግዳያት ዘይሕጋዊ ምስግጋር ደቂሰብ ኣብ ሲናይ ሽርበት ኣብ ሸገራብ "ኣብ ሱዳን ንምብጻሕ ብዙሕ ሽግር ኣጓኒፉና፣ ነገርና ዝደለዩ ጭፍራ ራሻይዳ ዓገቱና፣ ብረድኤት ናይ ሓደ ኣብቲ ከባቢ ዝረኸብናዮ ጓና ግን ድሓንና፣ መገድና ድማ ምስ ብዙሕ ሸቐልቀል ቀጸልና። ድሕሪ ናይ ሰለስተ መዓልትን ለይትን ጕዕዞ ከኣ ኣብ ሸገራኣብ በጻሕና"። ሸገራብ ኣብ ጥቓ ከሰላ፡ ምብራቕ ሱዳን ዝርከብ መዕቘብ ስደተኛታት'ዩ። "ካብ ጸበባ ወጺእና፡ ኣብ ሸገራብ ብምዕቋብና ግን እቲ ጸገም ኣይነከየን፣ እኳ ደኣ፡ ኣብ ደልሃመት ኣቶና" እናበለ ናብቲ ዚስዓበ ዳግማይ መጻወድያ ህይወቱ ሰገረ። "ድሕሪ ሒደት መዓልታት ሓደ ወጋሕታ ምስ ሻድሻይ ርእሰይ ኮይንና ዕንጨይቲ ክንኣሪ ምስ ወፈርና ብሃንደበት ራሻይዳ ዝጸዓና ሰለስተ ቶዮታ ዝዓይነተን መካይን ደበኽ ምስ በላ ሰንቢድና ክንሃድም ጀመርና። .
